AlexejDobrolubov/national_council_slovak_2010 huggingface dataset:
90. schôdza NR SR - 13.deň - B. popoludní
Dátum: 2023-05-23
Poslanec: Brisudová, Martina (-)
Druh vystúpenia: Vystúpenie s faktickou poznámkou

162. Ďakujem pekne za slovo. Ja tento návrh z dielne poslancov OĽANO považujem za naozaj veľmi dobrý. Hodnotím ho aj z pozície bývalej primátorky mesta Poltár, sme pomerne, síce okresné mesto, ale malé a mali sme veľké problémy so zabezpečovaním lekárskej starostlivosti, pretože v takýchto okresoch menej rozvinutých regiónoch je s počtom lekárov a s odbornosťou veľký problém. Čiže máme ich nedostatok. U nás sú poväčšine lekári, ktorí sú v dôchodkovom veku a za každého naozaj veľmi ďakujeme. Mesto Poltár za môjho bývalého pôsobenia kúpilo tento defibrilátor a kúpilo ho z vlastného rozpočtu. Som presvedčená, že nič nie je dôležité, dôležitejšie ako záchrana ľudského života, či už z pozície starostu, či už z pozície primátora, alebo mestského zastupiteľstva. Ak hovoríme o takýchto sumách, ako je 1 500 alebo 2 000 eur, ja si myslím, že takúto sumu každá obec, každé mesto vo svojom rozpočte má, ale som vďačná za to, že tu padajú aj návrhy, akým spôsobom ešte vyprecizovať tento návrh a akým spôsobom tie finančné prostriedky mestám a obciam dať, ale ešte raz opakujem, záchrana ľudského života je prioritná a vlastne prídeme na to väčšinou vtedy, keď sa nám ho zachrániť nepodarí. Čiže veľmi dobrý návrh, ďakujem zaň a určite zaň budem hlasovať.
90. schôdza NR SR - 12.deň - A. dopoludnia
Dátum: 2023-05-19
Poslanec: Brisudová, Martina (-)
Druh vystúpenia: Vystúpenie

4. Vážený pán predsedajúci, vážené pani poslankyne, vážení páni poslanci, Výbor Národnej rady Slovenskej republiky pre verejnú správu a regionálny rozvoj ma uznesením určil za spravodajkyňu k návrhu zákona, tlač 1671. V súlade s § 73 ods. 1 zákona o rokovacom poriadku podávam v prvom čítaní spravodajskú informáciu o predmetnom návrhu zákona. Návrh zákona spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky. Zo znenia uvedeného návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajkyňu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali: Ústavnoprávny výbor Národnej rady a Výbor Národnej rady pre verejnú správu a regionálny rozvoj. Za gestorský výbor navrhujem Výbor Národnej rady pre verejnú správu a regionálny rozvoj. Odporúčam, aby predmetný návrh zákona výbory prerokovali do 30 dní a v gestorskom výbore do 32 dní od prerokovania návrhu zákona v Národnej rade v prvom čítaní. Pán predsedajúci, otvorte, prosím, všeobecnú rozpravu.
90. schôdza NR SR - 8.deň - A. dopoludnia
Dátum: 2023-05-12
Poslanec: Brisudová, Martina (-)
Druh vystúpenia: Vystúpenie s faktickou poznámkou

8. Ďakujem pekne za slovo, pán predsedajúci. Ja patrím k predkladateľom tohto zákona a chcem k tomu povedať pár slov. Možno na vysvetlenie tohto pozmeňujúceho návrhu, ale aj celého návrhu ako takého, pretože hlavným poslaním Environmentálneho fondu je predovšetkým poskytovanie dotácií, ale aj úverov a o tieto sa vo veľkej miere uchádzajú predovšetkým obce a mestá. Ide tu aj o zvládanie environmentálnych záťaží a o zjednodušenie celého procesu, a to je asi to najdôležitejšie v tomto prípade, pretože mnohokrát obce a mestá sa sťažovali na výbore pre verejnú správu a regionálny rozvoj, že ten proces je zdĺhavý, že nemajú dostatok informácií o tom, ako uspeli ich projekty, a práve preto sme uskutočnili aj poslanecký prieskum v tejto inštitúcii. Táto inštitúcia v tomto volebnom období naozaj veľmi promptne na to zareagovala, pretože uskutočnila sériu stretnutí v regiónoch, kde detailne vysvetľovala proces predkladania týchto žiadostí, ale aj najčastejšie formálne chyby, ktoré sa v žiadostiach vyskytovali. A tento poslanecký návrh reaguje práve na to, aby obce a mestá mali relatívne jednoduchší prístup k získavaniu finančných prostriedkov z envirofondu najmä vtedy, ak sa jedná o environmentálne záťaže, ale aj vtedy, ak sa jedná naozaj o kritické situácie, ktoré je potrebné veľmi rýchlo v krátkom čase vyriešiť. Čiže globálne otepľovanie, zelené témy sú jednoducho celospoločenské témy, ale aj témy, ktoré sa týkajú samotného Slovenska. Ďakujem pekne za slovo.
90. schôdza NR SR - 5.deň - A. dopoludnia
Dátum: 2023-05-09
Poslanec: Brisudová, Martina (-)
Druh vystúpenia: Vystúpenie

8. Vážená pani ministerka, vážený pán predsedajúci, vážení páni, Výbor Národnej rady Slovenskej republiky pre verejnú správu a regionálny rozvoj ma uznesením určil za spravodajkyňu k návrhu zákona. V súlade s § 73 ods. 1 zákona o rokovacom poriadku podávam v prvom čítaní spravodajskú informáciu o predmetnom návrhu zákona. Návrh zákona spĺňa náležitosti podľa rokovacieho poriadku a legislatívnych pravidiel tvorby zákonov. Zo znenia uvedeného návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby Národná rada po všeobecnej rozprave uzniesla sa na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali Ústavnoprávny výbor Národnej rady a Výbor Národnej rady pre verejnú správu a regionálny rozvoj. Za gestorský výbor navrhujem Výbor Národnej rady pre verejnú správu a regionálny rozvoj. Odporúčam, aby predmetný návrh zákona výbory prerokovali do 30 dní a v gestorskom výbore do 32 dní od prerokovania návrhu zákona v Národnej rade v prvom čítaní. Pán predsedajúci, otvorte, prosím, všeobecnú rozpravu.
88. schôdza NR SR - 8.deň - A. dopoludnia
Dátum: 2023-03-24
Poslanec: Brisudová, Martina (-)
Druh vystúpenia: Vystúpenie s faktickou poznámkou

90. Ďakujem pekne za slovo. Pri napadnutí Kyjeva, keď sme tam boli, bolo počuť silné dunenie a potom následne výbuchy. Predpokladám, že niečo také si zažili aj ľudia v 2. svetovej vojne. Aj vtedy dostal niekto chuť na cudzie územie a takisto je to teraz, Rusko má chuť na územie Ukrajiny, ale my jednoznačne musíme povedať, že celistvosť Ukrajiny má byť zachovaná a túto chuť si bude musieť Rusko nechať zájsť. Ani nám ako Slovensku by sa nepáčilo, keby niektorá krajina dostala chuť na naše územie a presne o tom je to. Tí mierotvorcovia, ktorí si takto hovoria a organizujú mierové pochody, dávajú aj mierové odporúčania pre Ukrajinu. Lenže Ukrajina podľa ich vlastných slov s tým nesúhlasí. Verím, že to bude dokumentovať aj Olena Kondratiuk už v stredu v Národnej rade Slovenskej republiky svojím vystúpením ako podpredsedníčka Najvyššej rady Ukrajiny. Ďakujem pekne za slovo.
88. schôdza NR SR - 8.deň - A. dopoludnia
Dátum: 2023-03-24
Poslanec: Brisudová, Martina (-)
Druh vystúpenia: Vystúpenie s faktickou poznámkou

70. Ďakujem pekne za slovo, pán predsedajúci. Musím povedať, že v týchto faktických poznámkach zrazu bola táto Národná rada Slovenskej republiky jednotná, a to si myslím, že je veľká vec. Možno to súviselo aj s tým, že jedna časť Národnej rady, tá pravá, tu dnes nie je, číže nie sú tu napríklad zástupcovia z hnutia REPUBLIKA. Nieže, pán Benčík, tie slová pána Urbana neboli namieste, ony boli namieste, pretože on má právo povedať svoj názor ako poslanec Národnej rady. Mňa mrazilo preto, že ich vyslovil ako lekár. A to bolo pre mňa asi to najhoršie poznanie tejto Národnej rady počas tejto rozpravy. Chcem však povedať, ak stihnem, jeden taký malý drobný príbeh, ktorý som rozprávala, keď sme boli na Ukrajine, a bol to príbeh malého 14-ročného, alebo mladého 14-ročného chlapca, ktorý pred cestou na Ukrajinu mi povedal, že keď budem na Ukrajine, aby som jeho krajinu pozdravila. Keďže jeho otec zostal v Kyjeve, všade kam sme chodili som prišla a pozdravila som Ukrajincov od malého ukrajinského chlapca, ktorý žije na Slovensku v mieri, v pokoji a v bezpečí a chce sa vrátiť domov. To je jedna časť, ktorú som chcela povedať. A tá druhá sa týka dnešného dňa, pretože dnes má narodeniny jedna z nás, pani Monika Kozelová, chcela by som jej týmto zablahoželať a vyjadriť v tejto súvislosti aj jednu veľkú nádej, presne to, čo si vlastne, predpokladám, že my štyri a možno aj všetci tu myslíme, aby ruské vojská opustili Ukrajinu, aby táto krajina bola opäť slobodnou, aby tu ľudia neboli zabíjaní, aby neboli ženy, muži a deti znásilňované a týrané. Ďakujem pekne za slovo. (Potlesk.)
88. schôdza NR SR - 7.deň - B. popoludní
Dátum: 2023-03-23
Poslanec: Brisudová, Martina (-)
Druh vystúpenia: Vystúpenie s faktickou poznámkou

137. Ďakujem pekne za slovo. Ja rovnako asi ako môj kolega, ktorý bol v rozprave, každý večer prechádzame okolo Teplárne, okolo miesta, kde sa odohrala dvojnásobná vražda. Tento podnik aktuálne nie je v prevádzke, ale za to pred ním na zemi sú zapálené sviečky a na dverách je ukrajinská vlajka. Toto je prejav spolupatričnosti s týmito obeťami a rovnako aj s ukrajinským národom. Ja si, Milan, napríklad myslím, že my ako politici by sme si mali dávať nesmierny pozor na to, čo odprezentujeme v parlamente, pretože práve neznášanlivosť a slová z úst politikov podľa mňa priviedli vraha k tomu, aby zavraždil dvoch ľudí pred Teplárňou. Som presvedčená o tom, že ľudské práva a rovnako aj práva LGBTI komunity je potrebné chrániť rovnako ako práva každého iného z nás. Mali by sme byť tolerantní, mali by sme si ctiť ľudskú dôstojnosť, a tak veriacim ľuďom odporúčam z tohto miesta, ak teda môžem, modlitbu za tieto obete a tým, ktorí sú neveriaci, odporúčam spolupatričnosť s LGBTI+ komunitou. Ďakujem za slovo.
55. schôdza NR SR - 6.deň - A. dopoludnia 2
Dátum: 2022-02-10
Poslanec: Borguľa, Martin (SME RODINA)
Druh vystúpenia: Vystúpenie s faktickou poznámkou

66. Ďakujem za slovo. Vážený pán kolega, poslanec Cmorej, aby sme v tom hneď od začiatku mali jasno. Ja tento návrh zákona v žiadnom prípade nepodporím. V žiadnom! A poviem vám dôvody prečo. Po prvé, nikdy nebudem podporovať amaterizmus, že najprv niečo prijmeme a pár mesiacov na to, to nejakým spôsobom meníme. Po druhé, všetcia starostovia alebo väčšina starostov a primátorov, vrátane primátora Valla, som niekde čítal na facebooku, že oni sú pripravení na to, že sa na chodníkoch parkovať nebude. Super, tomu som ja veľmi rád a budem rád, keď pripravení budú už od marca a od marca sa už na chodníkoch parkovať nebude. No ale hlavný dôvod, prečo ja to v žiadnom prípade nepodporím, lebo je tam presne taká tá salámová metóda, že stále sa to len posúva, posúva, posúva. Roky o tom rozprávame, že neparkujme na chodníkoch, roky rokúce. A ako snáď asi jediný v Európe my u nás parkujeme na cho... na, na, na chodníkoch, na hanbu sveta! Ja proste tomu neverím, že niekedy sa to reálne dosiahne. A osobne si myslím, že buď to prejde teraz a od marca sa na chodníkoch prestane parkovať, alebo to nebude nikdy. A keď raz tí starostovia, primátori roky o tom rozprávali, no tak v marci je ten deň. Od marca sa prestáva parkovať na chodníkoch, vážení páni starostovia, vážení páni primátori, nemali ste o tom mudrovať, mali ste pracovať, mali ste byť pripravení a ešte stále máte mesiac na to, aby sa pripravili. Takže za mňa v žiadnom prípade nie a budem sa snažiť presvedčiť celý náš poslanecký klub, aby takúto zmenu toho termínu nepodporil.
55. schôdza NR SR - 5.deň - A. dopoludnia
Dátum: 2022-02-09
Poslanec: Borguľa, Martin (SME RODINA)
Druh vystúpenia: Vystúpenie s faktickou poznámkou

8. Ďakujem za slovo. Vážená pani poslankyňa, ďakujem za vaše vecné vystúpenie, ste skúsená komunálna politička, preto viete, o čom hovoríte. Trošku ma mrzí, že vaše pripomienky ste už nevzniesli pri medzirezortnom pripomienkovaní, ja len dúfam, že toto neni nejaký predvoj na nejaký návrh na vrátenie zákona na dopracovanie na vláde, a budem veľmi rád, keď budeme konštruktívne diskutovať v druhom, druhom čítaní o návrhu týchto, tejto série zákonov a spolu ho, ako sa ľudovo hovorí, vyštrngáme, ten zákon, do dokonalosti. Čiže veľmi pekne ďakujem za váš vecný príspevok.
51. schôdza NR SR - 9.deň - B. popoludní
Dátum: 2021-12-07
Poslanec: Borguľa, Martin (SME RODINA)
Druh vystúpenia: Vystúpenie s faktickou poznámkou

87. Ďakujem za slovo. Kolegom, ktorí ma upozorňovali na to, že mohli sme robiť lepšie analýzy, mohli sme podporovať iné prevádzky, chcem len povedať, že áno, mohli a mohli ste to isté robiť aj vy, stačilo tento zákon vo forme, v akej bol, posunúť do druhého čítania. Neboli ste to ochotní urobiť. Druhé čítanie bolo presne na to, aby sme si sadli, analyzovali, diskutovali, mudrovali a to najlepšie možné sem priniesli. A mne je jedno, že či to robí koalícia, opozícia, je to v prospech ľudí. A teraz, pán Viskupič, prosím vás pekne, vzdajte sa predsedu finančného výboru. S plnou vážnosťou vás o to prosím. Vy ste sa počuli, čo ste povedali? Vy ste povedali, že my sme išli dať pol miliardy do hospodárstva. A tomu, to sú vaše slová, tomu sa podarilo zabrániť. Vás ľudia z reštaurácií, hotelov a iných prevádzok budú vidlami hnať. Vidlami! To, čo tu bude, to ste nevideli. Vy, teraz dostanú ľudia po 300 euro, viete, čo s nimi urobia? Napchajú si ich do ponožky. Každý, lebo čaká ešte horšie časy, ešte horšie časy. Nebudú ich míňať. Nebudú ich míňať, tak ako museli by míňať práve tie pánove Matovičove poukazy. Tých 500 mil. by išlo 100-percentne do hospodárstva, 300 mil. v hotovosti pôjde veľká väčšina do ponožky. Pán Viskupič, vy nemáte čo robiť na predsedovi finančného výboru. Toto, čo ste vy dneska predviedli, a prepáčte, môj brat podniká v gastre, podniká v hotelierstve, podniká vo fitnescentrách, ten prvý mi bude rozprávať, že čo, či sme sa to, či sa to zbláznili v tej SaS-ke. Ja keby som nebol v SME RODINA, tak môj brat dá hlas vám. Ja som presvedčený, že po dnešku nikdy, nikdy. Vy ste zabránili tomu, aby pol miliardy išlo priamo do hospodárstva. Pol miliardy priamo do hospodárstva, do gastroprevádzok, ktoré zaplatia svojich zamestnancov, ktoré odvedú dane, ktoré budú platiť dodávateľov, tí dodávatelia... (Prerušenie vystúpenia časomerom.)
51. schôdza NR SR - 9.deň - B. popoludní
Dátum: 2021-12-07
Poslanec: Borguľa, Martin (SME RODINA)
Druh vystúpenia: Vystúpenie s faktickou poznámkou

49. Vážený pán predsedajúci, ďakujem za slovo. Pán Tomáš, ja naozaj už neviem, aký tón zvoliť k tomuto vášmu vystúpeniu, či sa hnevať, alebo smiať, alebo plakať, alebo čo robiť. Veď toto je presne vy, že vy, tuto sedím od vás tri miesta, furt tu vykrikujete niečo po niekom. Však sa správajte, prosím vás pekne, slušne jak slušný človek, lebo tam sa hráte na slušného človeka a potom tu hubujete. Najprv pýtate, dávajte helicopter money, podporujte dôchodcov, aby sa išli dať zaočkovať. Dobre. Táto vláda nájde pol miliardy, dá na to, aby sme motivovali dôchodcov. Potom poviete, heeej, to nestačí! Ešte stovku na energie, lebo my sme tu mali schôdze na energie. Dobre, tak dá stovku na energie. Potom hovoríte, že vlastne ani to nestačí, že treba dať tri stovky na keš. Tak príde minister financií a dá tri stovky keš. A teraz hovoríte, že, jéj, to je málo, že vlastne malo byť akože viacej. To už v tom sa, s prepáčením, hovorí klasik, ani sviňa nevyzná, čo vy vlastne chcete. Vy chcete len politikárčiť. Vy nechcete regulárne pomôcť tým seniorom. A ja im to poviem úplne jasne a nahlas. Vážení seniori, milé dôchodkyne, milí dôchodcovia, mohli ste dostať 600 euro od tejto vlády, ktoré ste mohli minúť. Stovku keš, päť stoviek formou poukážky, ale to je plnohodnotných päť stoviek, ktoré ste mohli povedzme vo vývarovni postupne rozpúšťať, míňať. Nie, vďaka politickej strane HLAS - sociálna demokracia dostanete tri stovky, lebo to bola ich požiadavka. A keď tá požiadavka bola splnená, tak oni v priamom prenose povedia, že ale ani to nepodporíme. Však vlastne to sú, to je celé, celé zle. Nechápem. Obrali ste dôchodcov o strašné milióny eur. Pán Tomáš, možno niekedy si treba povedať, že stačilo, že dobre, že už prestaňme politikárčiť a možno toto bol ten moment a zaradiť spiatočku. (Potlesk.)
51. schôdza NR SR - 9.deň - A. dopoludnia
Dátum: 2021-12-07
Poslanec: Borguľa, Martin (SME RODINA)
Druh vystúpenia: Vystúpenie s faktickou poznámkou

37. Vážený pán predsedajúci, ďakujem za slovo. Pán Šutaj Eštok, mňa moji rodičia vychovávali ako slušného človeka a ja sa túto svoju výchovu snažím aj pretaviť do svojho pôsobenia v Národnej rade, čiže nesnažím sa byť osobný, nenadávam, nehreším. Musím povedať, že vy ste prvý poslanec za celú tú dobu, ktorý, mi išli v hlave myšlienky, že proste nebudem rešpektovať túto výchovu, že, že ja vám musím od srdca na to povedať. Ale ja, viete čo, nebudem to robiť. Ja nebudem hovoriť o hlupákovi, idiotovi, ktorý sedel na Štátnych hmotných rezervách a bohviečo tam podpisoval. Nebudem chceť hovoriť o hlupákovi, ktorý podpisoval predražené futbalové štadióny a ich odkupy. Nie, toto ja robiť nebudem. Pán Šutaj Eštok, v prvom rade ste tu okydali niekoľko ľudí vrátane nášho predsedu Borisa Kollára. Prosím vás pekne, postavte sa vedľa neho a opýtajte sa sám seba, že čo ste vy v živote dokázal. Koľko ľudí zamestnávate? Koľko daní ste v živote odviedli? Komu ste všetkému pomohli? Osobne si myslím, že ten výsledok bude tisíc nula v prospech Borisa Kollára, nie v prospech vás. Ale ani o tomto som nechcel. Prehovorili ste k seniorom, a preto aj ja prehovorím k seniorom. Vážení seniori, v prípade, že žijete dvaja v jednej domácnosti, môžete dostať 1 200 euro. Vďaka HLAS – sociálna demokracia týchto 1 200 euro nedostanete. HLAS – sociálna demokracia vám nechce dopriať 1 200 euro. Vážení samožijúci senior v domácnosti, v prípade, že žiješ sám v domácnosti, mohol si dostať 600 euro. Vďaka strane HLAS – sociálna demokracia nedostaneš ani euro. Tento návrh má podporu Jednoty dôchodcov Slovenska. Ja myslím, že tu netreba povedať viacej. A vďaka HLAS – sociálna demokracia a ľuďom ako Šutaj Eštok nedostanete ani euro, lebo jednoducho oni chcú politikárčiť, nechcú dopriať... (Prerušenie vystúpenia časomerom.)
48. schôdza NR SR - 4.deň - A. dopoludnia
Dátum: 2021-10-22
Poslanec: Borguľa, Martin (SME RODINA)
Druh vystúpenia: Vystúpenie s faktickou poznámkou

24. Pán minister, presne toto je dôvod, prečo som vám nevolal telefonicky. Jednak nikdy sme sa osobne nestretli, to je moment číslo jedna. Moment číslo dva, ja jednoducho som, som, som stará škola a preferujem písomnú komunikáciu, preto som vám napísal. Čo sa týka sociálnych sietí, pán minister, ani jeden takýto list, ani toto video na mojej sociálnej sieti nebude. Mne sa nejedná o nič iné, pán minister, o nič iné, mne sú úplne ukradnuté lajky na sociálnych sieťach, mne sú úplne ukradnuté titulky novín. Ja len chcem zabrániť tomu, aby sa neudialo to, pán minister, čo sa udialo v tom, v tom Bruseli, nič iné. Ja keď som si, tá osoba, ja som sa s ňou dovtedy nepoznal. Ona keď ma navštívila a popísala mi ten prípad, čo sa jej stal, a jak to býva už spravidla, pravda býva niekde v strede, tak ja som bol jednoducho zhrozený. Preto som vás požiadal o prešetrenie. So mnou stačí normálne komunikovať, pán minister, a táto debata tu nemusela byť. Ja, pozrite sa, môžme si na to sadnúť, kedykoľvek som vám k dispozícii a veľmi rád si to vydiskutujem. So mnou stačilo normálne komunikovať. Nič viac, nič menej, pán minister, to je celé. A keď robíte dobrú službu, tak za ňu vám ďakujem. V tomto prípade mi to tak neprišlo.
48. schôdza NR SR - 4.deň - A. dopoludnia
Dátum: 2021-10-22
Poslanec: Borguľa, Martin (SME RODINA)
Druh vystúpenia: Vystúpenie s faktickou poznámkou

16. Vážený pán minister, veľmi sa ohradzujem voči tomu, že z niečoho vytĺkam kapitál. To by som nikdy nerobil. Ako poslanec Národnej rady jedine čo robím, je v súkromnej komunikácii, za zlé oslovenie sa vám ospravedlňujem, som vás požiadal o to, aby ste ten prípad prešetrili. Keby ste mi vy odpísali to, čo ste tu teraz povedali, pán minister, že pracujeme na tom, v momente, ak budete mať, budeme mať výsledky, tak vám odpovieme, je to úplne, pán minister, v poriadku. Ale prepáčte, aby ako poslanec Národnej rady som sa od nášho ministerstva nevedel dostať, nedostal odpoveď, že jednoducho pracujeme na tom, robíme niečo, potom ako sa správate k obyčajným občanom? Pán minister, ja by som nikdy... (Reakcia ministra.) Necháte ma, prosím, dohovoriť? Ďakujem veľmi pekne. Ako osoba som korektný človek. Nikdy v živote by som tu nevystúpil, pán minister, keby ste mi normálne, korektne, slušne odpovedali. A keby ste takto postupovali, tak ten prípad neuzavrie, ne... ne... v živote neotvorím. A mne, ja, ja, mne je jedno, čo sa tam, alebo jedno, nie je mi to jedno, ja proste chcem, aby ste to len prešetrili. Ja neviem, kde je pravda, či pochybil náš konzul, či pochybil veľvyslanec, či pochybili maďarské úrady alebo či pochybila tá osoba, ktorá tam bola v tom Maďarsku. Ja len prosím, aby sme sa dostali k pravde. A prosím, aby do budúcna sa neopakovali prípady ako pán Chovanec. Však to je jeden odstrašujúci prípad. A o to citlivejšie by sme mali, o to citlivejšie by sme mali zaobchádzať s akýmikoľvek podozreniami, pán minister. A ešte raz opakujem. Nikdy v živote by som nevystúpil, keby ste mi korektne, pán minister, odpovedali, čo ste neurobili. Mrzí ma to, že musíme mať takúto konfrontáciu tu teraz. Veľmi ma to mrzí.
48. schôdza NR SR - 4.deň - A. dopoludnia
Dátum: 2021-10-22
Poslanec: Borguľa, Martin (SME RODINA)
Druh vystúpenia: Vystúpenie v rozprave

10. Vážený pán predsedajúci, pani poslankyne, páni poslanci, vážený pán minister, dovoľte mi, aby som vystúpil síce k úplne inej téme, ale využívam tú príležitosť, že sedíte tu a môžem s vami osobne hovoriť. Lebo, žiaľ, vaša doterajšia komunikácia so mnou ako poslancom Národnej rady je viac ako nedostatočná. O čo ide. Máme slovenského občana v Bruseli utýraného. Momentálne prebieha vyšetrovanie tohto prípadu. Niečo neuveriteľné proste, že v 21. storočí sa, sa takýto prípad vôbec mohol stať. A ja som dúfal, že bude to ponaučením pre našu diplomaciu a bude našich občanov v zahraničí sa zastávať viacej, ako sa zastáva. (Reakcie z pléna.) Jedna bývalá... Nerušte ma, prosím. Jedna bývalá politička, ktorá sedela aj v týchto laviciach, zažila jeden prípad, by som povedal, až týrania, nechutného týrania v Budapešti, kedy bola nasilu odvlečená z nejakého malého plavidla, bola jej nasilu zobratá krv a podobne. Na čo ja som vás upozorňoval, pán minister. Musím takto verejne vystúpiť. Lebo, nehnevajte sa na mňa, aby poslancovi Národnej rady ste na dva listy neodpovedali? Však to nie je normálne. Však vy ste, vy ste, vy ste jeden diplomat, vy máte byť príklad toho, ako, ako slušne, odborne, profesionálne komunikovať. A miesto toho na to, čo som sa vás dotazoval, jednak aj pána Hamžíka v Maďarsku a jednak aj vás ako ministra, tak, prepáčte, dodnes som nedostal odpoveď. Proste zdá sa mi to, zdá sa mi to ako smutné. Čiže veľmi pekne vás poprosím, uvedomte si, že vláda je podriadená Národnej rade. Vy ako minister, keď vás oslovuje poslanec Národnej rady, tak by sme mu mali aspoň slušne odpovedať. Iba toto jediné som čakal. A, samozrejme, očakávam, že ten prípad tej bývalej pani poslankyne, ktorá tu sedela, takto bola, proste tam úplne zlyhal náš konzul, veľvyslanec sa jej nezastal, ona bola sedem hodín niekde zavretá bez právnika. Keby bol ten prípad dodnes prešetrený, tak ja slov... keby, keby ste mi aspoň odpovedali, tak tu dneska nevystupujem. Vy ste mi neodpovedali. Prosím o odpoveď. A veľmi pekne vás prosím o dôkladné prešetrenie tohto prípadu, aby sa nám niečo podobné do budúcna nestalo. (Prerušenie vystúpenia predsedajúcim.)